OBH 1324/1997.
Az állampolgári jogok országgyűlési biztosának jelentése
Ügyintéző: Dr. Szécsi Mária

Az eljárás megindítása
	A panaszos azért fordult az állampolgári jogok országgyűlési biztosához, mert álláspontja szerint a Természetvédelmi Hivatal rendszeresen, személyére vonatkozó megkülönböztetéssel jogtalan eljárást folytat ellene solymász tevékenysége miatt, 1996. október 11-én jelenléte nélkül, a telepre betörve tartottak ellenőrzést.
	Kifogásolta a panaszos azt is, hogy a természetvédelmi hatóság más személynek azért nem adott engedélyt arra, hogy az ő telepén tartson sólymot, mert az állandó lakcíme nem a panaszos solymász telepe. Sérelmezte továbbá, hogy az engedély kiadásában szerepe van a Magyar Solymász Egyesületnek is.
	A panaszban foglaltak alapján felmerülhet az alkotmányos jogok (jogbiztonság, egyesülési jog, magánlakás sérthetetlensége, diszkrimináció tilalma) sérelmének lehetősége, ezért az ügyben vizsgálatot indítottam.

A vizsgálat megállapításai
	A Környezetvédelmi Minisztérium Természetvédelmi Hivatalától kapott tájékoztatás szerint a panaszos keresete alapján a Fővárosi Bíróság felülvizsgálta a ragadozó madár tartása ügyében a természetvédelmi hatóságok 1996. október és november hónapban hozott határozatait. A bírósági eljárás azonban még nem fejeződött be, jogorvoslati eljárás folyik. (A legutolsó, még nem jogerős ítélet szerint új közigazgatási eljárást kell lefolytatni.)
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdése és 29. § (1) bekezdése alapján az országgyűlési biztos nem járhat el olyan ügyben, amelyben már bíróság döntött vagy eljárása folyamatban van. E rendelkezés alapján a panasz ügyében hatáskör hiányában nem járhatok el, ezért a panaszt elutasítom. 
	Ugyancsak nincs hatásköröm a más személytől megtagadott engedély ügyében, mert a közigazgatási jogorvoslati lehetőséggel nem éltek, ez pedig a már említett törvény 16. § (1) bekezdése szerint eljárásom feltétele.

Budapest, 2000. október 16.

Gönczöl Katalin